text: Paris le 7e de Mars 1653.
  Le 28 du passé mr de Lionne fut remis en sa charge de Secretaire des Commandements de la Reyne; il receut de la main du Roy le Cordon Bleu, à cause de la charge de Commandeur et Prevost et maistre des ceremonies de l'Ordre, dont il a donné à mr de Vrilière, qui s'en est deffait volontairement, la somme de 84/m escus.
  Depuis peu de jours mr Le Tellier a esté aussy honoré du Cordon Bleu par le Roy, ayant presté serment entre les mains de sa Maté de la charge de grand Thresorier de l'Ordre, vacante par la mort du Comte de Chavigny, moyennant 200/m ℔ qu'il a donné.
  Les lettres de Bourdeaux du 24e du passé portoient que la solemnité du baptesme du second filz de mr le Prince s'estoit faitte le 18 fort magnificquement, où le premier Jurat le tint sur les fonts comme parrain au nom de la ville et me de Longueville comme marraine, et fut nommé Louys de Bourdeaux. On fit des grandes resiouissances et force feux d'artifices, dans l'un desquels on brula l'effigie du Cardal Mazarin; - qu'on avoit envoyé 2500 Yrlandois au sr Balthasar, Mareschal de camp, et qu'on y avoit nouvelles de St. Sebastiaen, que la flotte Espagnolle, commandée par le Marquis de Ste Crois, en partiroit au plustost pour estre au 15e de ce mois dans la reviere de Bourdeaux avec 5000 Yrlandois et 3000 Liegeois qui ont esté embarquez à Duynkercke.
  Dimanche dernier le sr de Monterau, gentilhomme ordinaire de S.A.R., fut arresté icy, et mené prisonnier à la Bastille: on n'en scait pas encore le suiect.
  Le sr de Bourdeaux, Intendant des Finances, et qui avoit le fond de l'espargne, a eu ordre de se deffaire de sa commission et la mettre entre les mains du sr Herward, auquel le Roy l'a donné.
  Le Roy ayant donné le Gouvernement de Limousin au
  Mareschal de Turenne, et s'y rencontrant un obstacle, qui le peut empescher d'en jouyr....
  Touttes les lettres de Normandie, Bretaigne et Picardie arrivées icy portoient, qu'il y avoit eu un furieux et sanglant combat entre la flotte Angloise et la Hollandoise et que les Hollandois avoient eu du pire, y ayans perdu plus de 60 vaissaux (il est abusé en son calcul).
  Hier le Roy dansa son grand ballet pour la 6e fois, voulant que la pluspart des bourgeois de Paris participassent à cet aggreable divertissement.